La Xarxa de Biblioteques de Llíria convoca la IV edició del Concurs Local de Booktrailers per a ESO i Batxillerat
14 de febrer de 2017

Com cada any arriba el Concurs Local de Booktrailers, organitzat per la Xarxa Municipal de Biblioteques de Llíria, per a premiar els millors resums audiovisuals de llibres. Els vídeos, d'una duració inferior a dos minuts, hauran de fer una sinopsi atractiva i original sobre l'obra literària per aconseguir que l'espectador tinga ganes de llegir-la.

L'objectiu d'este projecte, que s'emmarca dins del programa “Biblioteca i escola”, és crear i mantindre entre la joventut l'hàbit de llegir i la percepció de la lectura com una cosa lúdica, i ho fa a través del mitjà en què els jóvens se senten més còmodes i identificats, les noves tecnologies.

Fins al moment han participat en este certamen alumnes de l'IES Laurona, IES Camp de Túria, Centre Integrat Unió Musical i Santa Ana. Els treballs per a esta quarta edició del concurs es podran presentar des de l'1 d'abril i fins al 19 de maig. L'entrega de premis es realitzarà en el mes de setembre, dins de les festes de Sant Miquel 2017.

Les bases estan disponibles en les pàgines web de l'Ajuntament i de la Xarxa de Biblioteques de Llíria, i en la Biblioteca l'Almodí.

Reconeixements al projecte

El Concurs Local de Booktrailers ha sigut presentat com a exemple de “Bones Pràctiques Bibliotecàries” en dos jornades de biblioteques de segle XXI, organitzades per la Conselleria de Cultura i el Col•legi Oficial de Bibliotecaris i Documentalistes de la Comunitat Valenciana. A més, va ser seleccionat pel Ministeri d'Educació com a Bona Pràctica per al VII Congrés Nacional de Biblioteques Públiques celebrat el 2014 a Badajoz.

Este 2017, el projecte ha sigut triat per a presentar-lo com a pràctica destacada orientada a uns usuaris jóvens amb el Diploma d'Especialització en Cultura, Lectura i Literatura per a xiquets i jóvens que impartix la Universitat de València.